b'\n_START_ARTICLE_\nHulavanne\n_START_PARAGRAPH_\nHulavanne eli lannevanne (engl. hula hoop) on suuri vanne jota py\xc3\xb6ritet\xc3\xa4\xc3\xa4n lantion, kaulan tai raajojen ymp\xc3\xa4rill\xc3\xa4. Se on perinteisesti valmistettu pajusta, rottingista tai muusta luonnonmateriaalista, ja sellaisia tiedet\xc3\xa4\xc3\xa4n k\xc3\xa4ytetyn jo antiikin Kreikassa. Nykyiset hulavanteet ovat yleens\xc3\xa4 muovia. On olemassa my\xc3\xb6s koottavia hulavanteita. Ontosta muoviputkesta taivutetun vanteen sis\xc3\xa4\xc3\xa4n laitetaan usein kuulalaakerin kuulia, soraa tai muita pieni\xc3\xa4 esineit\xc3\xa4 pit\xc3\xa4m\xc3\xa4\xc3\xa4n \xc3\xa4\xc3\xa4nt\xc3\xa4 vannetta py\xc3\xb6ritett\xc3\xa4ess\xc3\xa4._NEWLINE_Hulavanne on my\xc3\xb6s liikuntav\xc3\xa4line. On olemassa sek\xc3\xa4 kevyit\xc3\xa4 hulavanteita, mutta my\xc3\xb6s lis\xc3\xa4painoilla varustettuja hulavanteita (esimerkiksi 1,2\xe2\x80\x932 kg), jotka soveltuvat erityisesti kuntoiluun. Lasten hulavanteiden l\xc3\xa4pimitta on noin 70 senttimetri\xc3\xa4, aikuisten noin metrin._NEWLINE_Hulavanteesta tuli suosittu muotivillitys ymp\xc3\xa4ri maailmaa 1950-luvun lopulla. Sit\xc3\xa4 alkoi valmistaa vuonna 1958 kalifornialainen yritys nimelt\xc3\xa4 Wham-O, ja jo vuoden kuluttua siit\xc3\xa4 oli noin sadan miljoonan kappaleen myynnill\xc3\xa4 tullut suosittu Pohjois-Amerikan lis\xc3\xa4ksi Euroopassa, Japanissa ja L\xc3\xa4hi-id\xc3\xa4ss\xc3\xa4. Suomessakin villityksest\xc3\xa4 tuli niin suosittu, ett\xc3\xa4 Olavi Virta levytti vuonna 1958 siit\xc3\xa4 kertovat kappaleet \xe2\x80\x9dLannevannelaulu\xe2\x80\x9d (s\xc3\xa4v. Carl Maduri, san. Saukki) ja \xe2\x80\x9dHula Hula Hula Hula Hula Hoop\xe2\x80\x9d (s\xc3\xa4v. W. Stone, san. Orvokki It\xc3\xa4), jotka julkaistiin singlelevyn kahden puolen._NEWLINE_Muovinen hulavanne perustui Marlex-kauppanimell\xc3\xa4 kutsutun uudenlaisen muovimateriaalin, polypropeenin, keksimiseen Phillips Petroleum -yhti\xc3\xb6ss\xc3\xa4. Se sopi mainiosti edullisten ja v\xc3\xa4rikk\xc3\xa4iden lannevanteiden valmistamiseen. Hulavanne oli ensimm\xc3\xa4isi\xc3\xa4 muovituotteita, jotka nousivat suosioon ymp\xc3\xa4ri maailmaa.'